text: 16-årig fodboldtalent solgt til England
  04 november 2015 kl. 20.12
  16-årige Lasse Sørensen fra Esbjerg fB er blevet solgt til en engelsk klub med tre års fodboldaftale i tasken. 
  Esbjerg fB må undvære U17-landsholdspilleren Lasse Sørensen fra årsskiftet.
  Fodboldtalentet har fået en tre-årig aftale med Premier Legaue-klubben Stoke City FC, der ligger i det vestlige England.
  - Når man får en sådan mulighed, gælder det bare om at sige ja, for det er ikke sikkert, man får tilbuddet igen. Når man tænker fodbold, forbinder man det med England, og at komme til en Premier League-klub er en drøm, der går i opfyldelse for mig, siger Lasse Sørensen i en pressemeddelelse.
  - Det er jo sådan en både - og følelse, for det er selvfølgelig ærgerligt, at vi ikke kan beholde så ungt et talent, men omvendt er vi jo også utrolig stolte af ham. Og så er det selvfølgelig en kæmpe drøm, der går i opfyldelse for Lasse Sørensen, siger EfBs ungdomselitechef Niels Erik Søndergård til TV SYD.
  